**ΣΥΛΛΟΓΟΣ ΕΚΠΑΙΔΕΥΤΙΚΩΝ Π.Ε. ΗΛΙΟΥΠΟΛΗΣ**

**“Μ.ΠΑΠΑΜΑΥΡΟΣ”**

[email](http://WWW.sepeilioupolis.gr/) sepeilioupolis@yahoo.gr[www.sepeilioupolis.gr](http://WWW.sepeilioupolis.gr/)

|  |
| --- |
| Ακομινάτου 6   και  Παπαφλέσσα ,  16346 Ηλιούπολη |

**Ηλιούπολη 8-11-2020**

 **Αρ.Πρ.:336**

**Προς: Μέλη μας**

**Η ΑΝΕΥΘΥΝΗ ΚΥΒΕΡΝΗΤΙΚΗ ΠΟΛΙΤΙΚΗ ΚΛΕΙΝΕΙ ΤΑ ΣΧΟΛΕΙΑ!**

**Τέρμα πια στην κοροϊδία: Να ικανοποιηθούν εδώ και τώρα οι δίκαιες διεκδικήσεις εκπαιδευτικών, μαθητών, γονιών!**

Συναδέλφισσες, συνάδελφοι, φίλοι γονείς

Η απόφαση της κυβέρνησης να κλείσουν τα Γυμνάσια και τα Λύκεια και να μείνουν εντελώς απροστάτευτα Δημοτικά και τα Νηπιαγωγεία είναι ομολογία ενοχής, αναδεικνύει τις τεράστιες ευθύνες της. Πορεύτηκε όλους αυτούς του μήνες αποκλειστικά με την επίκληση της ατομικής ευθύνης χωρίς να δώσει ούτε ένα ευρώ, προκειμένου να διασφαλίσει ασφαλείς όρους λειτουργίας των σχολείων. Επιβεβαιώνεται με τραγικό τρόπο ότι **όλες οι διεκδικήσεις του προηγούμενου διαστήματος** (να μειωθούν οι μαθητές ανά τάξη, να προσληφθεί επαρκές προσωπικό, να διασφαλιστούν οι πόροι για τα κατάλληλα αναλώσιμα υλικά, να γίνουν μαζικά τεστ κ.ά.) **ήταν όχι απλά αναγκαίες αλλά και επιτακτικές για την ασφαλή και δια ζώσης λειτουργία των σχολείων**. **Η δια ζώσης, κανονική εκπαιδευτική διαδικασία είναι αναντικατάστατη! Αποδεικνύεται, όμως, ότι η κυβέρνηση δε δίνει δεκάρα για τα μορφωτικά δικαιώματα των μαθητών, ότι όλα υποτάσσονται στις ανάγκες της οικονομίας και του κέρδους, δηλαδή στις απαιτήσεις του μεγάλου κεφαλαίου.**

**Η κυβερνητική πολιτική είναι κυριολεκτικά εγκληματική.** Στην αρχή μας έβαζαν ζήτημα δημοσιονομικού κόστους , ενώ προσπάθησαν να διαδώσουν αντιεπιστημονικές αντιλήψεις, ότι τάχα στα σχολεία δε μεταδίδεται ο κορωνοϊός. **Αντί να ασχοληθούν με το πώς θα ανοίξουν έστω μία αίθουσα από τις εκατοντάδες κλειστές που υπάρχουν στα σχολεία, προκειμένου να μειωθεί ο αριθμός μαθητών ανά τάξη, εξάντλησαν το κυβερνητικό τους «έργο» στο να ξυλοφορτώνουν και να ψεκάζουν τους αγωνιζόμενους μαθητές που διεκδικούσαν το αυτονόητο δικαίωμά τους να πηγαίνουν με ασφάλεια στο σχολείο, να συλλαμβάνουν και να κρατούν επί μέρους στην Ασφάλεια 14χρονα παιδιά, λες και είναι κοινοί εγκληματίες, αλλά και για να οργανώνουν ηλεκτρονικές εκλογές – παρωδία.**

Μέσα σε αυτές τις συνθήκες, η κυβέρνηση ζητάει την πραγματοποίηση τηλεκπαίδευσης στα σχολεία που κλείνουν **χωρίς να έχει διασφαλίσει και αυτή τη φορά** την πρόσβαση σε αυτή για όλους τους εκπαιδευτικούς και τους μαθητές. Την ίδια στιγμή το ίδιο το Πανελλήνιο Σχολικό Δίκτυο ανακοίνωσε ότι μόνο μια (1) τηλεδιάσκεψη (webex) με ταχύτητα 24Mbps (η συνηθισμένη ταχύτητα που έχει ένα νοικοκυριό, αλλά και το 29% των σχολείων) μπορεί να υποστηριχθεί. Χιλιάδες οικογένειες (με 2 παιδιά ή και εργαζόμενους που δουλεύουν με τηλεργασία) θα αποκλειστούν από την διαδικασία της εξ αποστάσεως, ενώ ακόμα και τα ίδια τα σχολεία δεν μπορούν να υποστηρίξουν την εξ αποστάσεως εκπαίδευση σε πολλαπλά τμήματα. Επαναλαμβάνουμε για άλλη μια φορά ότι στα σχολεία που κλείνουν ο Σύλλογος Διδασκόντων αποφασίζει με παιδαγωγικό τρόπο πώς θα στηρίξει όλους τους μαθητές χρησιμοποιώντας όλα τα μέσα.

**Η κυβέρνηση οφείλει εδώ και τώρα να σταματήσει την εγκληματική αδιαφορία για την υγεία, τη μόρφωση και της ζωή του λαού και να ικανοποιήσει τις δίκαιες διεκδικήσεις εκπαιδευτικών, μαθητών και γονιών!**

* **Δωρεάν μαζικά και επαναλαμβανόμενα τεστ** σε εκπαιδευτικούς και μαθητές με ευθύνη της κυβέρνησης. Ενίσχυση των κρατικών δομών για την ιχνηλάτηση των κρουσμάτων. Να μη φορτώνεται αυτή η διαδικασία στους εκπαιδευτικούς.
* **Αραίωση των μαθητών μέσα στις τάξεις**. Μείωση του αριθμού των μαθητών ανά τμήμα, ώστε να αποφεύγεται ο συγχρωτισμός των μαθητών μέσα στις τάξεις - 15 μαθητές ανά τμήμα. Εδώ και τώρα αξιοποίηση όλων των υποδομών που πληρούν τις προϋποθέσεις να φιλοξενήσουν τάξεις.
* **Επιπλέον δρομολόγια για όλους τους μαθητές που μεταφέρονται με ΜΜΜ.** Λήψη όλων των μέτρων ασφαλείας. 50% πληρότητα στα σχολικά λεωφορεία ή στα ΜΜΕ που μεταφέρουν μαθητές.
* **Ενίσχυση του προσωπικού καθαριότητας** προκειμένου τα σχολεία να καθαρίζονται σε όλη τη διάρκεια της λειτουργίας τους.
* **Επιπλέον μέτρα για το αερισμό των αιθουσών. Λιγότερος χρόνος παραμονής στις τάξεις**. Αύξηση του χρόνου διαλείμματος. Η εφαρμογή των πρωτοκόλλων να εξασφαλίζει την ουσιαστική προστασία από την εξάπλωση του ιού. Είναι υποκριτικό να κλείνει ένα τμήμα μόνο, όταν εκπαιδευτικοί διδάσκουν μέχρι και σε πέντε διαφορετικά σχολεία.
* **Ειδική μέριμνα για τους εκπαιδευτικούς που μετακινούνται.** Εξαίρεση από τα μέτρα περιορισμού επιβατών στα Ι.Χ. αλλά και από τους περιορισμούς στη μετακίνηση από νομό σε νομό. Ελεύθερη διέλευση σε διόδια και πορθμεία.
* **Πρόσληψη του αναγκαίου εκπαιδευτικού προσωπικού με μόνιμη σχέση εργασίας.** Κάλυψη όλων κενών. Μονιμοποίηση όλων των αναπληρωτών. Εξίσωση όλων των αδειών μονίμων και αναπληρωτών!
* **Άδειες στους συναδέλφους που ανήκουν σε ευπαθείς ομάδες,** χωρίς τους περιορισμούς που βάζει η υπουργική απόφαση.
* **Επίταξη του ιδιωτικού τομέα υγείας.** Τοποθέτηση του αναγκαίου νοσηλευτικού προσωπικού, παιδίατροι συνδεδεμένοι με τα σχολεία. Δωρεάν και άμεση πρόσβαση όλων των μαθητών σε όλες τις δημόσιες δομές υγείας (Κέντρα Υγείας, Νοσοκομεία…), ώστε να εξασφαλίζονται τα απαραίτητα ιατρικά πιστοποιητικά.

**Ειδικά για τα σχολεία που κλείνουν:**

* **Μείωση – προσαρμογή της ύλης για όλες τις τάξεις** που κλείνουν και ειδικά για τα πανελλαδικά εξεταζόμενα μαθήματα. Να επαναδιδαχθεί η ύλη που «προχώρησε» στην εξ αποστάσεως εκπαίδευση, όταν θα ανοίξουν τα σχολεία.
* **Το πρόγραμμα της εξ αποστάσεως εκπαίδευσης, ο προγραμματισμός και τα μέσα που θα επιλεγούν πρέπει να αποφασίζονται με ευθύνη του Συλλόγου Διδασκόντων και των εκπαιδευτικών.** Καμία διοικητική αυθαιρεσία δε θα γίνει αποδεκτή.
* **Μη προσμέτρηση των απουσιών των μαθητών** εφόσον δεν εξασφαλίζονται καθολικά τα τεχνολογικά μέσα. Ειδική μέριμνα για δια ζώσης κάλυψη των εκπαιδευτικών κενών που θα δημιουργηθούν (ενισχυτική διδασκαλία, φροντιστηριακά μαθήματα κ.τ.λ.)
* **Να εξασφαλιστεί η κάλυψη, με ευθύνη και δαπάνη του κράτους, του αναγκαίου τεχνολογικού εξοπλισμού για τους μαθητές και εκπαιδευτικούς**. Δωρεάν τάμπλετ και ηλεκτρονικούς υπολογιστές, δωρεάν σύνδεση γρήγορου internet. Αναβάθμιση του Πανελλήνιου Σχολικού Δικτύου, ώστε να καλύπτει όλες τις ανάγκες των Δημόσιων Σχολείων.
* **Συμμετέχουμε μαζικά με αποφάσεις των σωματείων μας στην κινητοποίηση στο Υπουργείο Παιδείας την Τρίτη 10 Νοεμβρίου στις 2 μ.μ.**
* **Οργανώνουμε την πανεργατική απεργία στις 26 Νοεμβρίου ενάντια στις αντεργατικές ανατροπές του αιώνα που ετοιμάζει η κυβέρνηση.**

**ΓΙΑ ΜΙΑ ΑΚΟΜΑ ΦΟΡΑ ΔΙΠΛΑ ΣΤΟΥ ΜΑΘΗΤΕΣ ΜΑΣ ΜΕ ΟΛΑ ΤΑ ΜΕΣΑ!**

**Για το Διοικητικό Συμβούλιο**



**Η ΠΡΟΕΔΡΟΣ Η ΓΡΑΜΜΑΤΕΑΣ**

 **Χήρα Αγαθή Μεραμβελιωτάκη Χρυσούλα**